Hermanns landskilpadde

Testudo hermanni hermanni
 Testudo hermanni boettgeri

Hermanns landskilpadde (Testudo hermanni), også kalt gresk skilpadde, er en skilpadde i genuset Testudo som betegner skilpaddene som lever rundt Middelhavet. 

Navnet er en hyllest til den franske naturalisten Johann Hermann  Den er per 2020 en av i alt tre skilpaddearter som er lovlig å holde som kjæledyr i Norge.

Dyrehold 
Den er svært enkel å holde inne, noe som også er grunnen for at den er lovlig i Norge. Man kan for eksempel etablere et rede for den i en plantekasse. Skilpadden trenger UVb-belysning som gir den vitamin D, slik at den kan bearbeide kalsiumet den trenger til skallet. Den trenger også tilstrekkelig varme til å nå minimumtemperaturen som er nødvendig for å fordøye maten. Varmestedet bør være over 35 grader. 

Kunnskapen om hold av landskilpadder har utviklet seg mye på 2000-tallet og frem mot 2020. Tidligere var det alment akseptert at greske skilpadder skulle holdes tørt, og mange tenkte på dem som en slags "ørkendyr" som får nok vann fra maten de spiser.  

Dette har vist seg å ikke være korrekt. Nyere forskning har vist at skilpadder som holdes for tørt, særskilt de første leveårene er hovedårsaken til at de utvikler såkalt "pyramiding" som er en misdannelse av skallet. Tidligere trodde man at det kun var feilernæring som førte til pyramiding mens dette anses i dag å være en sekundær årsak. 

Det er forøvrig veldig viktig at skilpaddene ikke holdes kaldt og fuktig; hvis de holdes kaldt og fuktig over en lengre periode har de en tendens til å få luftveisinfeksjoner.

Middelhavsskilpadder vil i sitt naturlige habitat søke ut skyggefulle steder under vegetasjon og gjerne grave seg ned på slike steder. Forsking har vist at skilpaddene på denne måten oppsøker mikroklima hvor luftfuktigheten kan nå opptil 100% relativ fuktighet selv om det generelle klima i området er relativt tørt. Skilpadden tilbringer mye tid i slike mikroklima da de sover på slike steder og unngår den sterkeste solen og varmen midt på dagen. Dette gjelder særskilt nyklekkede og unge skilpadder.

Riktig ernæring og tilgang til UV lys er også veldig viktig da feilernæring og mangel på UV kan føre til alvorlige sykdommer som MBD (Metabolic Bone Disease, smertefullt og ofte dødelig sykdom). Studier utført av amerikanske oppdrettere bekrefter at fuktighet er den avgjørende faktoren for pyramiding i skilpadder.

Underarter 
Det er to underarter av hermanns landskilpadde.

Testudo hermanni hermanni 
Den første er den vestlige underarten: Testudo hermanni hermanni som kommer fra østkysten av Spania og Sør-Frankrike. Den kan blant annet kjennes igjen på sin fine kolorering og "nøkkelhullet" bak på det bakerste skjellet. Den blir også betydelig mindre enn den østlige versjonen.

Testudo hermanni boettgeri 
Dette er den østlige versjonen. Den lever i de baltiske statene og helt til Bulgaria. Den kan kjennes igjen på at den mangler "nøkkelhullet" på det bakerste skjellet. Den har også mindre farge enn den vestlige underarten. Den blir også mye større, så mye som 25 cm. Den største greske landskilpadden som har blitt funnet var en fra Bulgaria som veide hele 5 kilo. Den er også den underarten man oftest får kjøpt.

Oppdrett 
De starter å pare rett etter de våkner opp av dvalen om våren. Hannen vil da løpe etter jenta å prøve å bite henne, etter det klatrer han opp på ryggen hennes. Etter fire uker legger hun 2-12 (kommer an på underarten) flaskeformede egg. Temperaturen må være mellom 31,5 og 34 grader for at eggene skal være vellykkede. etter 90-120 dager klekker eggene.

Dvale 
Temperaturene må senkes gradvis, helst over 4 uker. optimal dvaletemperatur ligger rett rundt 4 grader (veldig viktig at temperaturen ikke faller under 0). De kan legges i en boks fylt med steril jord eller blader, det er veldig viktig at substraten holdes litt fuktig. Når de er ferdig med dvalen etter 3-5 måneder økes temperaturen gradvis over fire uker.

Referanser

Eksterne lenker 
 

Skilpadder